༄༅། །རིམ་དགུ་ཐེག་པའི་རྣམ་གཞག་མཛུབ་ཚུགས་སུ་བསྟན་པ་བཞུགས་སོ། །

༄༅། །རྡོ་རྗེ་འཛིན་པ་གུས་བཏུད་ནས། །མདོ་སྔགས་བསྟན་བྱ་རྒྱ་ཆེ་ཡང༌། །རིམ་དགུ་ཐེག་པར་མ་བསྡུས་མེད། །རང་ལ་ལྟོས་པའི་སྐྱེ་བོ་རྣམས། །ཐེག་གཅིག་ལམ་ལ་བཀྲི་བའི་ཐབས། །རིམ་དགུ་ཐེག་པའི་རྣམ་བཞག་བཤད། །ཀུན་འབྱུང་དཀའ་ཐུབ་དབང་སྒྱུར་གྱིས། །དབྱེ་བས་ཐེག་པ་རིམ་པ་དགུ། །ཀུན་འབྱུང་འདྲེན་པའི་ཐེག་པ་ནི། །ཉན་ཐོས་རང་རྒྱལ་བྱང་སེམས་གསུམ། །དཀའ་ཐུབ་རིག་བྱེད་ཐེག་པ་ནི། །བྱ་རྒྱུད་སྤྱོད་རྒྱུད་རྣལ་འབྱོར་གསུམ། །དབང་སྒྱུར་ཐབས་ཀྱི་ཐེག་པ་ནི། །ཕ་རྒྱུད་མ་རྒྱུད་གཉིས་མེད་གསུམ། །རིམ་པ་དགུ་པོ་རེ་རེ་ལ། །ལྟ་སྒོམ་སྤྱོད་འབྲས་བཞི་བཞིའོ། །དང་པོ་ཉན་ཐོས་ལྟ་བ་ནི། །གང་ཟག་བདག་མེད་རྟོགས་པ་དང༌། །སྒོམ་པ་བདེན་བཞི་བཅུ་དྲུག་བསྒོམ། །བདེན་པ་བཞི་ནི་སྡུག་བསྔལ་དང༌། །ཀུན་འབྱུང་འགོག་པ་ལམ་དང་བཞི། །དེ་དག་རེ་རེའང་བཞི་བཞི་རུ། །དབྱེ་བས་མི་རྟག་བཅུ་དྲུག་ནི། །སྡུག་བསྔལ་བདེན་པའི་རྣམ་པ་བཞི། །མི་རྟག་སྡུག་བསྔལ་སྟོང་བདག་མེད། །ཀུན་འབྱུང་བདེན་པའི་རྣམ་པ་བཞི། །རྒྱུ་དང་ཀུན་འབྱུང་རྐྱེན་རབ་སྐྱེ། །འགོག་པའི་བདེན་པའི་རྣམ་པ་བཞི། །འགོག་ཞི་གྱ་ནོམས་ངེས་འབྱུང་ངོ༌། །ལམ་གྱི་བདེན་པའི་རྣམ་པ་བཞི། །ལམ་རིག་སྒྲུབ་པ་ངེས་འབྱིན་ནོ། །དེ་དག་རྫས་སུ་བསྡུ་བ་ནི། །བདེན་པ་གཉིས་ལ་ཡང་དག་བསྡུ། །འགོག་བདེན་གཅིག་པུ་དོན་དམ་དང༌། །གཞན་གསུམ་ཀུན་རྫོབ་བདེན་པར་འདོད། །སྤྱོད་པ་ཞི་བདེ་དོན་གཉེར་གྱིས། །སོ་སོར་ཐར་པ་རིས་བདུན་དང༌། །སྦྱངས་ཡོན་བཅུ་གཉིས་དང་དུ་བླངས། །སོ་སོར་ཐར་པ་རིས་བདུན་ནི། །དགེ་བསྙེན་དགེ་ཚུལ་དགེ་སློང་གསུམ། །རྟེན་གྱི་སྒོ་ནས་དབྱེ་བས་དྲུག །དགེ་སློབ་མ་བཅས་བདུན་དུ་འདོད། །བསྲུང་བྱ་བའི་སྡོམ་པ་དགེ་བསྙེན་ལ། །རྩ་བཞི་ཆང་དང་ལྔ་བཅས་བསྲུང༌། །དགེ་ཚུལ་བསྲུང་བྱ་བསླབ་བཞི་བཅུ། །རྩ་བཞི་ཆང་དང་ལྔ་ཡི་སྟེང༌། །གར་སོགས་གསུམ་དང་ཕྲེང་སོགས་གསུམ། །མལ་སྟན་ཆེ་མཐོ་གཉིས་དང་ནི། །གསེར་དངུལ་ལེན་དང་དུས་མིན་ཟས། །དེ་དག་བསླབ་པའི་གཞི་རུ་བཤད། །དགེ་སློབ་མ་ཡི་བསྲུང་བྱ་ལ། །བསླབ་གཞི་བཅུ་ཡི་སྟེང་དུ་ནི། །རྩ་བའི་ཆོས་དང་རྗེས་མཐུན་ཆོས། །དྲུག་དྲུག་བསྣན་པས་ཉེར་གཉིས་སོ། །དགེ་སློང་ཕ་ཡི་བསྲུང་བྱ་ནི། །ཉིས་བརྒྱ་ལྔ་བཅུ་རྩ་གསུམ་ཡིན། །དགེ་སློབ་མ་ཡི་བསྲུང་བྱ་ནི། །སུམ་བརྒྱ་དྲུག་ཅུ་རྩ་བཞིའོ། །དེ་དག་རྫས་སུ་བསྡུ་བ་ནི། །སྤོང་བཞི་སྤོང་བདུན་གཉིས་སུ་བསྡུ། །དགེ་སློབ་མན་ཆད་སྤོང་བཞི་ཡི། །ཚུལ་ཁྲིམས་ཉིད་དུ་བསྡུ་བ་དང༌། །དགེ་སློང་སྤོང་བདུན་འཁོར་བཅས་ཀྱི། །ཚུལ་ཁྲིམས་ཉིད་དུ་བསྡུའོ་ཞེས། །འགྲེལ་པ་འོད་ལྡན་ཉིད་ལས་གསུངས། །སྦྱངས་པའི་ཡོན་ཏན་བཅུ་གཉིས་ནི། །དགོན་པ་བ་དང་ཤིང་དྲུང་དང༌། །དུར་ཁྲོད་པ་དང་བླ་གབ་མེད། །ཙོག་པུ་བ་དང་གཞི་ཇི་བཞིན། །བསོད་སྙོམས་པ་དང་སྟན་གཅིག་པ། །ཟས་ཕྱིས་མི་ལེན་པ་དག་དང༌། །གོས་ནི་ཆོས་གོས་གསུམ་པ་དང༌། །ཕྱག་དར་ཁྲོད་དང་ཕྱིང་བ་པ། །དེ་ཡང་རྫས་སུ་བསྡུ་ན་བཞི། །ཁྱིམ་དང་མལ་སྟན་ཟས་གོས་ལ། །ཞེན་པ་སྤོང་བ་བཞི་རུ་བསྡུ། །དང་པོ་ལ་བཞི་གཉིས་པ་གཉིས། །ལྷག་མ་གཉིས་ལ་གསུམ་གསུམ་མོ། །འབྲས་བུ་རྒྱུན་ཞུགས་ཕྱིར་འོང་དང༌། །ཕྱིར་མི་འོང་གསུམ་གནས་སྐབས་དང༌། །མཐར་ཐུག་འབྲས་བུ་དགྲ་བཅོམ་པ། །ལྷག་བཅས་ལྷག་མེད་ཉིད་དུ་འདོད།། ༈ །།གཉིས་པ་རང་རྒྱལ་ལྟ་བ་ནི། །བདག་མེད་ཕྱེད་གཉིས་རྟོགས་པ་དང༌། །སྒོམ་པ་བདེན་བཞི་བཅུ་དྲུག་སྟེང༌། །རྟེན་འབྲེལ་ལུགས་ལྡོག་ལུགས་འབྱུང་བསྒོམ། །རྟེན་འབྲེལ་འཁོར་ལོ་བཅུ་གཉིས་ནི། །མརིག་འདུ་བྱེད་རྣམ་པར་ཤེས། །མིང་གཟུགས་སྐྱེ་མཆེད་རེག་དང་ཚོར། །སྲེད་པ་ལེན་པ་སྲིད་པ་དང༌། །སྐྱེ་བ་རྒ་ཤི་བཅུ་གཉིས་སོ། །དུར་ཁྲོད་རུས་པ་ལ་བརྟགས་ཏེ། །རྟེན་འབྲེལ་ལུགས་ལྡོག་ཉིད་བསྒོམ་ནས། །སྡུག་བསྔལ་བདེན་པ་རྟོགས་པ་དང༌། རྟེན་འབྲེལ་ལུགས་འབྱུང་ལ་བརྟགས་པས། །ཀུན་འབྱུང་བདེན་པ་རྟོགས་པ་དང༌། །འགག་རིམ་ལུགས་འབྱུང་ལུགས་ལྡོག་གིས། །ལམ་དང་འགོག་བདེན་རྟོགས་པར་འདོད། །དེ་ཡང་རྫས་སུ་བསྡུ་ན་ནི། །བཅུ་གཉིས་ཚོགས་ནི་གསུམ་དུ་བསྡུ། །དང་པོ་བརྒྱད་པ་དགུ་ཉོན་མོངས། །གཉིས་པ་བཅུ་པ་ལས་ཡིན་ཏེ། །ལྷག་མ་བདུན་ནི་སྡུག་བསྔལ་ལོ། །སྤྱོད་པ་ཕལ་ཆེར་ཉན་ཐོས་དང༌། །འདྲ་ཡང་ང་རྒྱལམཚུངས་ལྡན་གྱིས། །ཉིས་བརྒྱ་ལྔ་བཅུ་ཁྱད་འཐོན་བྱེད། །འདུལ་ཁྲིམས་ཉིས་ལྔ་བཅུ་ནི། །ཕམ་བཞི་ལྷག་མ་བཅུ་གསུམ་དང༌། །སྤང་ལྟུང་སུམ་ཅུ་ཐམ་པ་དང༌། །ལྟུང་བྱེད་འབའ་ཞིག་དགུ་བཅུ་དང༌། །སོ་སོར་བཤགས་པ་རྣམ་བཞི་དང༌། །ཉེས་བྱས་བརྒྱ་དང་བཅུ་གཉིས་སོ། །ཕམ་པ་བཞི་ནི་མི་ཚངས་སྤྱོད། །མི་གསོད་པ་དང་མ་བྱིན་ལེན། །མི་ཆོས་བླ་མའི་བརྫུན་བཞིའོ། །དགེ་འདུན་ལྷག་མ་བཅུ་གསུམ་ནི། །འདོད་ཆགས་ལས་བྱུང་ལྷག་མ་ལྔ། །ཁང་སྐུར་གཉིས་ལས་ལྷག་མ་བཞི། །བཞམས་བསྒོ་ལས་བྱུང་ལྷག་བཞིའོ། །སྤང་ལྟུང་སུམ་ཅུ་ཐམ་པ་ནི། །གོས་ཀྱི་སྡེ་དང་སྟན་གྱི་སྡེ། །ལྷུང་བཟེད་སྡེ་བཅས་བཅུ་ཚན་གསུམ། །ལྟུང་བྱེད་འབའ་ཞིག་དགུ་བཅུ་ནི། །ཤེས་བཞིན་སྡེ་དང་ས་བོན་སྡེ། །མ་བསྐོས་སྡེ་དང་ཡང་ཡང་སྡེ། །ཆུར་སྤྱོད་སྡེ་དང་ཁྱིམ་གྱི་སྡེ། །བསམ་བཞིན་སྡེ་དང་རྐུན་མའི་སྡེ། །ཆོས་སྟོན་སྡེ་བཅས་བཅུ་ཚན་དགུ །མ་གྲལ་བསླབ་པ་ནགས་བཅས་བཞི། །སོར་བཤགས་སྡེའོ་ཉེས་བྱས་ལ། །གོས་བགོ་བ་ཡི་སྡེ་བཅུ་དང༌། །སྤྱོད་ཡུལ་འགྲོ་བའི་སྡེ་ཉི་ཤུ། །སྟན་ལ་འདུག་པའི་སྡེ་དགུ་དང༌། །ཟས་བླང་བ་ཡི་སྡེ་བརྒྱད་དང༌། །ཟས་ལ་ཟ་བའི་སྡེ་ཉེར་གཅིག །ལྷུང་བཟེད་སྤྱོད་པའི་སྡེ་བཅུ་བཞི། །ཆོས་བསྟན་པ་ཡི་སྡེ་ཉེར་དྲུག །སྒྲུབ་པའི་ཚུལ་གསུམ་བསླབ་བྱ་གཅིག །བཅས་ཏེ་ཉེས་བྱས་བརྒྱ་བཅུ་གཉིས། །བསྡོམས་པས་ཉིས་བརྒྱ་ལྔ་བཅུའོ། །དེ་ཡང་རྫས་སུ་བསྡུ་ན་ནི། །ལུས་ངག་མི་དགེ་གཉིས་ལ་བསྡུ། །ཕྱོགས་མཐུན་ཟླར་སྡུད་བརྩི་བས་ཤེས། །སྡོམ་གསུམ་གཟིགས་པ་གལ་ཆེའོ། །འབྲས་བུ་སངས་རྒྱས་མ་བྱོན་པའི། །ཞིང་དུ་བསེ་རུ་ལྟ་བུའམ། །ནེ་ཙོ་ལྟ་བུའི་རང་རྒྱལ་གྱི། །དགྲ་བཅོམ་བསྐལ་པ་བརྒྱ་རུ་འཐོབ།། ༈ །།གསུམ་པ་ཐེག་ཆེན་བྱང་སེམས་ཀྱིས། །ལྟ་བ་བདག་མེད་གཉིས་ཀ་རྟོགས། །སྒོམ་པ་བྱང་ཕྱོགས་སུམ་ཅུ་བདུན། །སློབ་ལམ་བཞི་ལ་རིམ་པས་བསྒོམ། །ཚོགས་ལམ་ཆུང་འབྲིང་ཆེ་གསུམ་ལས། །ཆུང་ལ་དྲན་པ་ཉེར་བཞག་བཞི། །ལུས་དང་ཚོར་བ་སེམས་ཆོས་སོ། །འབྲིང་ལ་ཡང་དག་སྤོང་བ་བཞི། །དགེ་ཆོས་མ་སྐྱེ་སྐྱེད་ཅིང་སྤེལ། །མི་དགེ་མི་སྐྱེད་སྐྱེས་ཟིན་སྤོང༌། །ཆེན་པོར་རྫུ་འཕྲུལ་རྐང་པ་བཞི། །འདུན་བརྩོན་སེམས་དཔྱོད་བཞིའི་ཏིང་འཛིན། །སྦྱོར་བའི་ལམ་ལ་དབང་ལྔ་སྟོབས། །དད་བརྩོན་དྲན་ཏིང་ཤེས་རབ་བོ། །མཐོང་བའི་ལམ་ལ་བྱང་ཆུབ་ཀྱི། །ཡན་ལག་བདུན་ཏེ་དྲན་པ་དང༌། །ཆོས་རབ་འབྱེད་དང་བརྩོན་འགྲུས་དང༌། །དགའ་དང་ཤིན་སྦྱངས་ཏིང་འཛིན་དང༌། །བཏང་སྙོམས་ཡན་ལག་འདི་བདུན་ནོ། །སྒོམ་པའི་ལམ་ལ་ཡན་ལག་བརྒྱད། །ཡང་དག་ལྟ་དང་འཚོ་དང་རྩོལ། །དྲན་དང་ཏིང་འཛིན་ངག་ལས་མཐའ། །ཡང་དག་རྟོག་རྣམས་བསྒོམ་པའོ། །དེ་དག་རྫས་སུ་བསྡུ་བ་ནི། །ཤེས་རབ་བརྩོན་འགྲུས་ཏིང་ངེ་འཛིན། །དྲན་པ་ཚུལ་ཁྲིམས་དད་པ་དང༌། །དགའ་བ་ཤིན་སྦྱངས་བཏང་སྙོམས་དང༌། །རྟོག་བཅས་བཅུ་ལ་རིམ་བཞིན་དུ། །དང་པོ་གསུམ་ལ་བརྒྱད་བརྒྱད་དང༌། །དྲན་པ་བཞི་དང་ཚུལ་ཁྲིམས་གསུམ། །དད་གཉིས་ལྷག་བཞི་རེ་རེའོ། །སྤྱོད་པ་ཕྱིན་དྲུག་བསྡུ་དངོས་བཞི། །སྦྱིན་དང་ཚུལ་ཁྲིམས་བཟོད་བརྩོན་འགྲུས། །བསམ་གཏན་ཤེས་རབ་ཕར་ཕྱིན་དྲུག །བསྡུ་ན་བསོད་ནམས་ཡེ་ཤེས་ཚོགས། །གཉིས་ལས་དམ་པ་སྐུ་གཉིས་གྲུབ། །གཞན་དོན་བསྡུ་བའི་དངོས་པོ་བཞི། །མཁོ་བ་སྦྱིན་དང་སྙན་སྨྲ་དང༌། །དོན་མཐུན་དོན་སྤྱོད་སྤྱོད་པའོ། །བསླབ་བྱ་ཟབ་མོ་ལྟ་རྒྱུད་པར། །རྩ་བའི་ལྟུང་བ་བཅོ་བརྒྱད་དང༌། །ཡན་ལག་ཉེས་བྱས་བརྒྱད་ཅུའོ། །རྩ་བའི་ལྟུང་བ་བཅོ་བརྒྱད་ནི། །བྱང་སེམས་དབང་རྣོན་རྒྱལ་པོ་ལ། །འབྱུང་དུ་ཉེ་བའི་རྩ་ལྟུང་ལྔ། །བྱང་སེམས་དབང་འབྲིང་བློན་པོ་ལ། །འབྱུང་དུ་ཉེ་བའི་རྩ་ལྟུང་ལྔ། །བྱང་སེམས་དབང་བརྟུལ་ཕལ་པ་ལ། །འབྱུང་དུ་ཉེ་བའི་རྩ་ལྟུང་བརྒྱད། །དེ་དག་མིང་དུ་བཅོ་བརྒྱད་དང༌། །རྫས་སུ་བཅུ་བཞི་ཡིན་པར་བཞེད། །ཡན་ལག་ཉེས་བྱས་བརྒྱད་ཅུ་ནི། །བདེ་སྡུག་ཡལ་བ་དོར་བ་ཡིས། །རྣམ་པར་དབྱེ་བས་ཉེར་བཞི་དང༌། །སྒྲུབ་པ་ཡལ་དོར་བཅུ་དྲུག་ལ། །རེ་ཞིག་པ་དང་གཏན་དུ་བས། །དབྱེ་བས་ཉེས་བྱས་བརྒྱད་ཅུའོ། །རྒྱ་ཆེན་སྤྱོད་པར་རྩ་ལྟུང་བཞི། །ཡན་ལག་ཉེས་བྱས་བཞི་བཅུ་དྲུག །ཕས་ཕམ་ལྟ་བུའི་རྩ་ལྟུང་ནི། །ཆགས་པས་བདག་བསྟོད་གཞན་སྨོད་དང༌། །སེར་སྣས་ཆོས་ནོར་མི་སྦྱིན་དང༌། །སྡང་བས་གཞན་ལ་འཚོགས་པ་དང༌། །རྨོངས་པས་ཆོས་ལྟར་བཅོས་པའོ། །དགེ་བ་ཆོས་སྡུད་ཚུལ་ཁྲིམས་དང༌། །འགལ་བའི་ཉེས་བྱས་སོ་བཞི་དང༌། །སེམས་ཅན་དོན་བྱེད་ཚུལ་ཁྲིམས་དང༌། །འགལ་བའི་ཉེས་བྱས་བཅུ་གཉིས་སོ། །འབྲས་བུ་གྲངས་མེད་གསུམ་གྱི་མཐར། །སྐུ་གཉིས་མངོན་དུ་གྱུར་པའོ། །དེ་གསུམ་ཀུན་འབྱུང་ལས་ཉོན་གྱི། །ལམ་ནས་ཐར་པར་འདྲེན་པས་ན། །ཀུན་འབྱུང་འདྲེན་པའི་ཐེག་པ་ཞེས། །མཚན་ཉིད་རྒྱུ་ཡི་ཐེག་པའོ།། ༈ །།བཞི་པ་བྱ་བའི་རྒྱུད་ལ་ནི། །ལྟ་བ་བདག་གི་དེ་ཁོ་ན། །སྟོང་གསལ་ཡེ་ཤེས་ཆེན་པོར་བལྟ། །སྔགས་ལ་འཇུག་པར་བྱེད་པའི་སྒོ། །བྱ་བ་འདི་ཡི་དབང་བསྐུར་ནི། །ཆུ་དབང་ཅོད་པན་ཡིན་པར་གསུངས། །སྒོམ་པ་མཚན་མའི་ལྷ་དྲུག་བསྒོམ། །སྟོང་པ་ཡི་གེ་སྒྲ་གཟུགས་དང༌། །ཕྱག་རྒྱ་མཚན་མ་ལྷ་དྲུག་གོ །དེ་ཡང་ལྷ་དང་རང་ཉིད་ལ། །རྗེ་ཁོལ་ཚུལ་དུ་བལྟས་ཏེ་བསྒོམ། །སྤྱོད་པ་ཁྲུས་དང་གཙང་སྦྲ་དང༌། །བཟླས་བརྗོད་དཀའ་ཐུབ་ལ་སོགས་བསྟེན། །བསླབ་བྱ་དམ་ཚིག་སུམ་ཅུ་དང༌། །བསྲུང་བྱ་རྩ་ལྟུང་བཅུ་དྲུག་གོ །དམ་ཚིགས་སུམ་ཅུ་དེ་ལ་ཡང༌། །སྒྲུབ་ཚིག་གིས་གསུངས་བཅུ་གཉིས་དང༌། །དགག་ཚིག་གིས་གསུངས་བཅོ་བརྒྱད་དོ། །རྩ་ལྟུང་བཅུ་དྲུག་དེ་ལ་ཡང༌། །འཇམ་དཔལ་རྩ་རྒྱུད་ལས་གསུངས་པའི། །རྩ་ལྟུང་ལྔ་དང་དཔུང་བཟང་ལས། །བཅུ་གཅིག་བསྣན་པས་བཅུ་དྲུག་གོ །འདི་ལ་ལུས་ངག་བྱ་གཙོ་བས། །བྱ་བའི་རྒྱུད་ཅེས་བརྗོད་པའོ། །འབྲས་བུ་མི་ཚེ་བཅུ་དྲུག་ལ། །རིགས་གསུམ་རྡོ་རྗེ་འཛིན་པ་ཐོབ།། ༈ །།ལྔ་པ་སྤྱོད་པའི་རྒྱུད་ལ་ནི། །ལྟ་བ་གོང་མ་རྣལ་འབྱོར་ལྟར། །བདེན་གཉིས་དབྱེར་མེད་ངོ་བོར་བལྟ། །འདི་ཡི་འཇུག་སྒོ་དབང་བསྐུར་ནི། །རྡོར་དྲིལ་མི་དབང་དང་བཅས་གསུངས། །སྒོམ་པ་མཚན་བཅས་མཚན་མེད་གཉིས། །མཚན་བཅས་སྒོམ་ལ་རྣམ་པ་བཞི། །ཡི་གེ་དང་ནི་ཡི་གེ་སྦྱར། །དེ་བཞིན་གཞི་ལས་གཞི་གྱུར་ཉིད། །དེ་ཡང་ལྷ་དང་རང་ཉིད་ལ། །གྲོགས་པོའི་ཚུལ་དུ་བལྟས་ཏེ་བསྒོམ། །མཚན་མེད་སྒོམ་ལ་རྣམ་པ་གསུམ། །འཇུག་གནས་ལྡང་བའི་རྣལ་འབྱོར་སྤྱོད། །འཇུག་པས་ཆོས་རྣམས་སྐྱེ་མེད་རྟོགས། །གནས་པས་མི་རྟོག་ཡེ་ཤེས་འཆང༌། །སྡང་བས་སྙིང་རྗེ་ཆེན་པོར་འཇུག །སྤྱོད་པ་འོག་མ་བྱ་རྒྱུད་ལྟར། །ཁྲུས་དང་གཙང་སྦྲ་གྲོགས་སུ་བསྟེན། །བསླབ་བྱ་དམ་ཚིག་ཆེན་པོ་གསུམ། །བསྲུང་བྱ་རྩ་ལྟུང་ཉེར་གསུམ་སྟེ། །དེ་ཡང་རབ་ཏུ་བྱུང་བ་ལ། །འབྱུང་དུ་ངེས་པ་བཅུ་བཞི་དང༌། །ཁྱིམ་པར་ངེས་པ་ལྔ་དང་ནི། །གཉིས་ཀར་ངེས་པ་བཞི་དང་བཅས། །རྩ་ལྟུང་ཉེར་གསུམ་ངག་ཏུ་བསྟན། །དེ་ལ་རྒྱུད་འདིའི་ལྟ་སྤྱོད་ནི། །རྒྱུད་སྡེ་གོང་འོག་གཉིས་ཀ་དང༌། མཐུན་པར་སྤྱོད་པས་སྤྱོད་རྒྱུད་དམ། །གཉིས་ཀའི་རྒྱུད་ཅེས་ཡོངས་སུ་གྲགས། །འབྲས་བུ་མི་ཚེ་བདུན་ལ་ནི། །རིགས་བཞི་རྡོ་རྗེ་འཛིན་པ་འགྲུབ།། ༈ །།དྲུག་པ་རྣལ་འབྱོར་རྒྱུད་ལ་ནི། །ལྟ་བ་བདེན་གཉིས་ཟུང་འཇུག་སྟེ། །དོན་དམ་སྤྲོས་བྲལ་འོད་གསལ་དང༌། །ཀུན་རྫོབ་ལྷ་ཡི་རོལ་པར་བལྟ། །འདི་ཡི་ཐབས་ལ་འཇུག་པའི་སྒོ། །ཕྱིར་མི་ལྡོག་པ་ཡན་ཆད་ཀྱི། །དབང་བསྐུར་རྫོགས་པར་བྱེད་ཅེས་གསུངས། །སྒོམ་པ་མངོན་བྱང་ལྔ་དང་ནི། །ཕྱག་རྒྱ་བཞི་པོ་རིམ་པར་བསྒོམ། །མངོན་བྱང་ལྔ་ཡི་བསྐྱེད་རིམ་ནི། །མི་རྟོག་ཟླ་བ་གསུང་རྡོ་རྗེ། །སྤྲོ་བསྡུས་སྒོམ་པའི་སྐུ་རུ་གསལ། །དེ་ཡང་ལྷ་དང་རང་ཉིད་ལ། །དབྱེར་མེད་ཚུལ་དུ་བལྟས་ཏེ་བསྒོམ། །ཕྱག་རྒྱ་བཞི་ཡི་སྒོམ་པ་ནི། །སྐུ་ནི་ཕྱག་རྒྱ་ཆེན་པོ་དང༌། །གསུང་ནི་ཆོས་ཀྱི་ཕྱག་རྒྱ་དང༌། །ཐུགས་ནི་དམ་ཚིག་ཕྱག་རྒྱ་སྟེ། །ཕྲིན་ལས་ལས་ཀྱི་ཕྱག་རྒྱའོ། །སྤྱོད་པ་ཁྲུས་གཙང་གྲོགས་ཙམ་བསྟེན། །བསྲུང་བྱ་རིགས་ཀྱི་རྗེས་མཐུན་པའི། །སྡོམ་བཟུང་དམ་ཚིག་བཅུ་བཞི་དང༌། །དེ་བཟློག་རྩ་ལྟུང་བཅུ་བཞི་དང༌། །ཉམས་ལེན་དམ་ཚིག་བདུན་དུ་གསུངས། །གཙོ་ཆེར་ལྷ་ཡི་རྣལ་འབྱོར་ལ། །གནས་ནས་གཞན་དོན་སྤྱོད་པས་ན། །རྣལ་འབྱོར་རྒྱུད་ཅེས་རྣམ་པར་བཞག །འབྲས་བུ་མི་ཚེ་གསུམ་ལ་ནི། །སྟུག་པོར་བཀོད་པར་འཚང་རྒྱའོ། །དེ་གསུམ་ཕྱི་ཡི་དཀའ་ཐུབ་ལ། །བརྟེན་ནས་དེ་ཉིད་རིག་པས་ན། །དཀའ་ཐུབ་རིག་བྱེད་ཐེག་པ་ཞེས། །ཕྱི་རྒྱུད་གསུམ་དུ་བཞག་པའོ།། ༈ །།བདུན་པ་ཕ་རྒྱུད་ལྟ་བ་ནི། །སེམས་ཉིད་སྣང་སྟོང་དབྱེར་མེད་དང༌། །རྟོག་ཚོགས་ཡེ་ཤེས་རོལ་པར་བལྟ། །དེ་ཡི་འཇུག་སྒོ་སྨིན་བྱེད་ནི། །གསང་བའི་དབང་བསྐུར་གཙོ་བོ་གསུངས། །སྒོམ་པ་རིམ་གཉིས་ཡེ་ཤེས་ལས། །གྲོལ་བྱེད་ལམ་གྱི་རིམ་པ་ནི། །ཐབས་མཆོག་བསྐྱེད་རིམ་གཙོ་ཆེར་བསྒོམ། །རྫོགས་རིམ་རྩ་རླུང་གསལ་སྟོང་ཙམ། །བསྒོམ་ལ་ལྷ་ཡི་རང་བཞིན་ཡང༌། །རང་ལུས་ཕུང་ཁམས་སྐྱེ་མཆེད་ལ། །གདན་གསུམ་ཚང་བར་བལྟས་ཏེ་བསྒོམ། །སྤྱོད་པ་ཐབས་མཁས་ཀྱིས་ཟིན་པས། །ཤ་ལྔ་བདུད་རྩི་ལྔ་སོགས་བླངས། །བསྲུང་བྱ་རྩ་ལྟུང་བཅུ་བཞི་དང༌། །ཡན་ལག་གཉིས་པ་རྣམ་པ་བརྒྱད། །བསྒྲུབ་བྱ་རིགས་ཀྱི་དམ་ཚིག་དྲུག །ཉམས་སུ་ལེན་པའི་དམ་ཚིག་བཞིར། །རྣལ་འབྱོར་བླ་མེད་རྒྱུད་སྤྱི་ཡི། །དམ་ཚིག་རགས་པར་དེར་བསྡུས་སོ། །ཇི་སྲིད་སེམས་ཀྱི་འཇུག་པའི་བར། །དེ་སྲིད་སྡོམ་པའང་མི་ཟད་པས། །དམ་ཚིག་ས་ཡང་འབུམ་སྡེར་འགྱུར། །ཁྱད་པར་ཕ་རྒྱུད་འདིའི་དམ་ཚིག །ཕྱི་ནང་གསང་བའི་བདག་ཉིད་ཀྱི། །ཤ་ལྔ་བདུད་རྩི་དང་འབྲེལ་བའི། །དམ་ཚིག་ཆེན་པོ་ལྔ་རུ་བསྡུས། །དེ་ཡང་ཐབས་ཀྱི་ཡེ་ཤེས་ནི། །གཙོ་ཆེར་གྱུར་པའི་རྒྱུད་དེ་ལ། །ཕ་ཡི་རྒྱུད་ཅེས་ཁམས་ལ་གྲགས། །འབྲས་བུ་འདིའམ་བར་དོ་ལ། །སྐུ་ལྔ་གྲུབ་སྟེ་འཚང་རྒྱའོ།། ༈ །།བརྒྱད་པ་མ་རྒྱུད་ལྟ་བ་ནི། །སྣང་སྲིད་དཀྱིལ་འཁོར་གསུམ་དུ་བལྟ། །གཞི་ཇི་བཞིན་པའི་དཀྱིལ་འཁོར་དང༌། །ལྷུན་གྱིས་གྲུབ་པའི་དཀྱིལ་འཁོར་དང༌། །བྱང་ཆུབ་སེམས་ཀྱི་དཀྱིལ་འཁོར་རོ། །སྨིན་བྱེད་དབང་གི་རིམ་པ་ནི། །གཙོ་བོ་ཤེས་རབ་ཡེ་ཤེས་དབང༌། །ཞུ་བདེའི་དཔེ་ལ་བསྐུར་བར་གསུངས། །སྒོམ་པ་རིམ་གཉིས་ཡེ་ཤེས་ལས། །བསྐྱེད་པའི་རིམ་པ་ཆ་ཙམ་དང༌། །གྲོལ་བྱེད་ལས་ཀྱི་རིམ་པ་ནི། །རྫོགས་རིམ་ཐིག་ལེ་ལས་བྱུང་བའི། །བདེ་སྟོང་ཡེ་ཤེས་གཙོ་ཆེར་བསྒོམ། །སྣང་གྲགས་རྟོག་པའི་ཆོས་ཐམས་ཅད། །ལྷ་སྔགས་ཡེ་ཤེས་རོལ་པར་ཤར། །སྤྱོད་པ་བཟང་ངན་བླང་དོར་ཀུན། །མཉམ་པ་ཉིད་ལ་སྤྱོད་པའོ། །ཁྱད་པར་འདི་ཡི་དམ་ཚིག་ནི། །ཕྱག་རྒྱ་གསུམ་དང་འབྲེལ་བ་ཡི། །དམ་ཚིག་རྣམ་པ་གསུམ་དུ་བསྡུས། །དེ་ཡང་རྫོགས་རིམ་གཙོ་ཆེ་བ། དེ་ལ་མ་ཡི་རྒྱུད་ཅེས་གྲགས། །འབྲས་བུ་ལམ་གྱི་རྩལ་རྫོགས་ཏེ། །ཚེ་འདི་ཉིད་ལ་བདེ་ཆེན་འགྲུབ།། ༈ །།དགུ་པ་གཉིས་མེད་རྒྱུད་ལ་ནི། །ལྟ་བ་གཉིས་བསྡུས་ཆོས་ཐམས་ཅད། །ཡེ་སངས་རྒྱས་པའི་ངང་ལ་བལྟ། །འདི་ལ་སྨིན་བྱེད་དབང་བསྐུར་ནི། །བཞི་པ་ཚིག་དབང་རིན་པོ་ཆེ། །དོན་དབང་ངོ་སྤྲོད་བསྐུར་བར་གསུངས། །སྒོམ་པ་བསྐྱེད་རྫོགས་ཟུང་འཇུག་གི །འོད་གསལ་ལྷན་ཅིག་སྐྱེས་པ་ལ། །རྣལ་འབྱོར་བཞི་ཡིས་ཚད་དུ་ཕྱིན། །དེ་ཡང་རྩེ་གཅིག་སྤྲོས་བྲལ་དང༌། །རོ་གཅིག་དང་ནི་སྒོམ་མེད་བཞི། །གྲོལ་བྱེད་ལམ་དུ་བསྒོམ་པ་སྟེ། །རྒྱུ་འབྲས་ལྷན་ཅིག་ཏུ་སྦྱོར་ཅིག །སངས་རྒྱས་གཞན་ནས་མི་ཚོལ་བའི། །ངེས་པའི་ཐེག་པ་འདི་ལགས་སོ། །འདི་ལ་དམ་ཚིག་གམ་སྡོམ་པ། །ཨེ་ཝཾ་ཟུང་འཇུག་བདག་ཉིད་ཀྱི། །དམ་ཚིག་གཅིག་པུ་འདི་ཉིད་དུ། །གསང་སྔགས་དམ་ཚིག་ཐམས་ཅད་བསྡུས། །མ་ཡེངས་ལམ་གྱི་ངོ་བོ་དེ། །ཆོས་རྣམས་ཀུན་གྱི་མཐར་ཐུག་ཡིན། །སྤྱོད་པ་བཞི་ཡང་དེའི་འབོགས་འདོན། །ཀུན་ཏུ་བཟང་པོའི་སྤྱོད་པ་དང༌། །གསང་བ་གྲུབ་པའི་སྤྱོད་པ་དང༌། །རིག་པ་བརྟུལ་ཞུགས་སྤྱོད་པ་དང༌། །ཕྱོགས་ལས་རྣམ་རྒྱལ་སྤྱོད་པའོ། །ཟུང་འཇུག་ལམ་གྱིས་མཆོག་གྲུབ་པ། །དེ་ལ་གཉིས་མེད་རྒྱུད་ཅེས་བཤད། །འབྲས་བུ་ཟུང་འཇུག་ཡེ་ཤེས་སྐུ། །སྟན་ཐོག་གཅིག་ལ་གྲུབ་པའོ། །དེ་གསུམ་སྣང་སྲིད་ཆོས་ཐམས་ཅད། །མཉམ་ཉིད་ཆེན་པོར་དབང་བསྐུར་བས། །དབང་བསྐུར་ཐབས་ཀྱི་ཐེག་པ་ཞེས། །ནང་རྒྱུད་སྡེ་གསུམ་ཉིད་ལ་བརྗོད། །རིམ་པ་དགུ་པོ་དེ་དག་ཀྱང༌། །མཐར་ཐུག་ཐེག་རྩེ་ཟུང་འཇུག་གི །ཕྱག་རྒྱ་ཆེན་པོ་གཅིག་ཉིད་ལ། །བཀྲི་བའི་ཐབས་སུ་གསུངས་པའོ། །དེ་ལྟར་རིམ་དགུ་ཐེག་པ་དེས། །རང་མཉམ་འགའ་ལ་ཕན་ཕྱིར་དུ། །ཁོ་བོ་དགེ་འདུན་རིན་ཆེན་པས། །ཉུང་ངུའི་ངག་གིས་སྤེལ་བའོ།། །།དགེའོ།། །།